|  |  |  |  |  |
| --- | --- | --- | --- | --- |
|  | | |  | |
| **ΠΡΕΣΒΕΙΑ ΤΗΣ ΕΛΛΑΔΟΣ**  **ΒΕΡΟΛΙΝΟ**  **ΓΡΑΦΕΙΟ ΟΙΚΟΝΟΜΙΚΩΝ ΚΑΙ ΕΜΠΟΡΙΚΩΝ ΥΠΟΘΕΣΕΩΝ** | | | **ΑΔΙΑΒΑΘΜΗΤΟ**  **ΚΑΝΟΝΙΚΟ**   |  | | --- | | Βερολίνο, 10 Δεκεμβρίου 2024 | | Α.Π. Φ. 1930 / ΑΣ 1954 | | |
| Αρμόδιος: Ιωάννης Μαρούτσος, Γρ. ΟΕΥ Α’ | | |  | |
| **ΠΡΟΣ:**  **ΚΟΙΝ:**  **ΕΔ.:** | **ΥΠΕΞ / Β3 & Β7 Δνσεις (μέσω ΣΗΔΕ)**  **ΥΠΕΞ (μέσω ΣΗΔΕ)**  -ΔΓ Πρωθυπουργού  -ΔΓ Υπουργού  -ΔΓ ΥΦΥΠΕΞ κ. Φραγκογιάννη  -Γρ. ΓΓ ΔΟΣ & Εξωστρέφειας  -κ. Β΄ Γεν. Διευθυντή  -Α1, Β1, Γ2 Δ/νσεις  -ΜΑΕ  -Πρεσβεία Παρισίου και Γρ. ΟΕΥ αυτής  -Προξενικές Αρχές στην ΟΔΓ και Γραφεία ΟΕΥ αυτών *(μ.η.)*  **Υπουργείο Περιβάλλοντος και Ενέργειας** *(μ.η.)*  -Γραφείο Υπουργού *(Υπ΄ όψιν Διπλ. Συμβούλου)*  **ΑΔΜΗΕ** *(μ.η.)*  -Υπόψη κκ Προέδρου και Αντιπροέδρου  **Επιμελητήρια, Σύνδεσμοι και Ενώσεις στην Ελλάδα** *(μ.η.)*    Γραφείο κυρίας Πρέσβεως | |
|  |  | |
| **ΘΕΜΑ:** | **Συνεχίζεται ο προβληματισμός για τη σταθερότητα του δικτύου ηλεκτρικού ρεύματος στη Γερμανία μετά την προσωρινή κρίση στις 06.11 λόγω ελλιπούς τροφοδότησης με ΑΠΕ – Διαρκής αύξηση εισαγωγών ηλ. ρεύματος το 2024** | |

Το θέμα της αστάθειας του γερμανικού δικτύου ηλεκτρικού ρεύματος συνεχίζει να απασχολεί τον τοπικό τύπο και εκπροσώπους του κλάδου, που δεν κρύβουν την ανησυχία τους και προειδοποιούν για επιδείνωση της κατάστασης στο μέλλον. Αφορμή στέκονται και πάλι τα λεγόμενα «σκοτεινά σημεία» (Dunkelflaute) στην τροφοδοσία του συστήματος με ΑΠΕ, τα οποία στις 06.11 οδήγησαν σε απότομη αύξηση των τιμών χωρίς ωστόσο να απειληθεί το δίκτυο με κατάρρευση *(βλ. αναλυτικότερα έγγραφό μας ΑΠΦ 1930/ΑΣ 1944/09.12.2024)*.

Σύμφωνα με την ε/φ Handelsblatt, *«η απότομη αύξηση της τιμής [διαπραγμάτευσης του ρεύματος στις 06.11] αποτελεί ένδειξη οξείας έλλειψης ηλεκτρικής ενέργειας στη Γερμανία, η οποία θα μπορούσε να αντισταθμιστεί μόνο με εισαγωγές. Εν προκειμένω, η ηλεκτρική ενέργεια από τα γαλλικά πυρηνικά εργοστάσια έπαιξε καθοριστικό ρόλο.»* Ο Πρόεδρος της Ομοσπονδιακής Υπηρεσίας Δικτύων (Bundesnetzagentur), Klaus Müller, είναι καθησυχαστικός, επισημαίνοντας ότι *«η ευρωπαϊκή αγορά ηλεκτρικής ενέργειας διασφαλίζει υψηλή ρευστότητα και αμοιβαία ασφάλεια του εφοδιασμού τόσο ημών όσο και των γειτόνων μας»*.

Ωστόσο, οι εκπρόσωποι των διαχειριστών του συστήματος δεν φαίνεται να συμμερίζονται αυτήν τη «χαλαρή» προσέγγιση. Ο Christoph Müller, Διευθύνων Σύμβουλος της Amprion, ενός εκ των 4 διαχειριστών του γ/συστήματος μεταφοράς ηλεκτρικού ρεύματος, προειδοποιεί πως *«τα σκοτεινά σημεία στις αρχές Νοεμβρίου μπορούν να θεωρηθούν ως προειδοποιητικό σήμα»*. Συμπληρώνει δε πως *«όταν η αιολική και ηλιακή ενέργεια δεν συμβάλλουν επαρκώς στην κάλυψη των αναγκών του δικτύου, είναι σημαντικό να υπάρχει επάρκεια αξιόπιστων εναλλακτικών»*.


Εδώ, όμως, έγκειται το πρόβλημα της Γερμανίας, καθώς οι εναλλακτικές διαρκώς περιορίζονται:

* Οι 3 τελευταίες μονάδες πυρηνικής ενέργειας τέθηκαν εκτός δικτύου την άνοιξη του 2023.
* Λόγω του ισχύοντος συστήματος εμπορίας εκπομπών στην ΕΕ η λειτουργία σταθμών ηλεκτροπαραγωγής με καύση άνθρακα καθίσταται όλο και πιο ασύμφορη.
* Ο τρικομματικός κυβερνητικός συνασπισμός προώθησε ως βασική εναλλακτική για την ασφάλεια του δικτύου τη φιλόδοξη Στρατηγική για την κατασκευή μετατρέψιμων σταθμών παραγωγής ηλεκτρικής ενέργειας με κρατική χρηματοδότηση, οι οποίοι αρχικώς θα λειτουργούν με φ/α και μελλοντικά με υδρογόνο (*βλ. έγγραφο Πρεσβείας ΑΠ 238/05.02.2024*). Ωστόσο, ο αρχικώς εγκριθείς από το Υπουργικό Συμβούλιο Νόμος για την Ασφάλεια των Σταθμών Ηλεκτροπαραγωγής (Kraftwerkssicherungsgesetz) εκκρεμεί στην Bundestag και μετά την πρόωρη πτώση της Γ/Κυβέρνησης δεν υφίσταται προοπτική έγκρισής του έως τις εκλογές του Φεβρουαρίου, καθώς η Αξ. Αντιπολίτευση (Ένωση CDU-CSU) είναι αντίθετη και το FDP έχει πλέον αποσύρει τη στήριξή του. Υπενθυμίζεται ότι σοβαρές ενστάσεις ως προς την εν λόγω Στρατηγική διατύπωσε χθες και ο επικεφαλής του ομίλου RWE, M. Krebber, διαφωνώντας με την απαίτηση του εκκρεμούντος νομοσχεδίου οι σταθμοί μελλοντικά να λειτουργούν μόνο με υδρογόνο. Συνεπώς, η έγκαιρη έναρξη κατασκευής των εν λόγω μετατρέψιμων μονάδων, που θα ενίσχυαν την ασφάλεια του συστήματος, βρίσκεται «στον αέρα».

Με τα δεδομένα αυτά, ο Διευθύνων Σύμβουλος της Amprion είναι πεπεισμένος ότι τα επόμενα χρόνια η Γερμανία θα εξαρτάται όλο και περισσότερο από εισαγωγές ηλεκτρικής ενέργειας από άλλες ευρωπαϊκές χώρες. Όπως δε αναφέρει χαρακτηριστικά, *«καταρχήν αυτό δεν αποτελεί πρόβλημα, διότι η ασφάλεια του εφοδιασμού είναι σε μεγάλο βαθμό εγγυημένη από την Ενεργειακή Ένωση. Ωστόσο, προϋπόθεση για αυτό είναι κάθε χώρα να υλοποιεί τις δεσμεύσεις που την αφορούν.»*

Η διαρκώς αυξανόμενη εξάρτηση της Γερμανίας από εισαγωγές ηλεκτρικού ρεύματος αποτυπώνεται ξεκάθαρα στο κατωτέρω γράφημα.

**Γερμανικές εισαγωγές και εξαγωγές ηλεκτρικού ρεύματος (2011-2024, σε TWh)**



Πηγή: Entso-E, Handelsblatt

Αν και η Bundesnetzagentur διαθέτει εργαλεία και εναλλακτικές, για να αντιμετωπίζει τα κενά / σκοτεινά σημεία κατά την τροφοδοσία του δικτύου, η αυξανόμενη συχνότητα των περιστατικών αυτών και η απότομη άνοδος των εισαγωγών ηλεκτρικού ρεύματος τους τελευταίους μήνες αναδεικνύουν ελλείψεις και ανεπάρκειες του συστήματος, καθώς, όπως επισημαίνει η Handeslblatt, *«η εγγυημένη ισχύς των σταθμών ηλεκτροπαραγωγής στη Γερμανία μειώνεται συνεχώς τα τελευταία χρόνια»*.

Ο Προϊστάμενος

Θεόδωρος Ξυπολιάς

Γεν. Σύμβουλος ΟΕΥ Β΄